On näha et filmi tegijad tahtsid teha võimast eepilist linateost. Aga nad tegid  seda nii võltsilt. Film ei pakkunud mulle sisuliselt midagi. Ütlen karmilt: mõttetu film. Täiesti ajuvaba ja seda väga halvas mõttes. "10 000 B.C." ei kutsunud minus esile mingeid erilisi emotsioone, ainult mõnes kohas sain veidi naerda. Näiteks osade suguharude sõjariietused on päris koomilised. Üldiselt on film täis tobedusi. Eriti totter on see, kuidas Vana Ema (Old Mother) värdjaslikult elab kaasa oma väga kaugel eemal olevatele suguharu liikmetele, tajudes samal ajal nende olukorda üsna hästi.    Põnevust tuleb tikutulega taga otsida. Tagaajamised ja võitlused on nii magedalt tehtud. Kui tundub, et nüüd läheb põnevaks, siis lörtsitaks lihtsalt olukord ära ja põnevusest võib suu puhtaks pühkida. Lugu kulgeb väga tuimalt ja sirgjooneliselt. Ei mingit üllatusmomenti. Ei mingeid huvitavaid tviste. Lõpptulemus on ka nii eeldatav. Dialoog on väga rabe ja puine. Igav hakkab.    Originaalsus puudub. Jätab odava koopia mulje. Tegu oleks nagu suurte ajalooliste ja eepiliste linateoste paroodiaga,  ainult et mitte komöödia võtmes. Film tuletab meelde kõige rohkem "Apocalyptot", aga seda väga armetul moel.    Näitlejatöödest ei oska midagi eraldi kiita. Vähemalt naipeaosalist Evolet'i mänginud Camilla Belle pakkus silmailu. Meespeaosa mänginud Steven Strait oli küll väga lahja. Tema esitus pole üldse veenev. Miks küll valiti peaossa selline näitleja-andeta inimene? Arusaamatu.        Kuulda on, et ka kriitikud materdavad mõnuga filmi. Seekord on  ka neil õigus. Pakun, et "10 000 B.C." võib kandideerida nii mõnelegi kuldvaarikale.    Muidu, ma ikka ootasin midagi head sellelt linateoselt. Paraku on tegu väga suure pettumusega. Milleks sellist filmi vaja oli?  2/10